প্রবেশমুখে ঘুরছে একটি নাগরদোলা। লাল-নীল বেলুনে সাজানো হয়েছে চারপাশ। গান ভেসে আসছে-আজ জন্মদিন তোমার। এভাবেই নানা আয়োজনের মধ্য দিয়ে চার বছর পূর্তি উদ্যাপন করল ফ্যাশন হাউস নগরদোলা। এ উপলক্ষে ২ এপ্রিল ঢাকার বনানী শাখায় একটি  অনুষ্ঠানের আয়োজন করা হয়। কিছুটা ব্যতিক্রমীভাবে শুরু করা হয় চার বছর পূর্তির অনুষ্ঠানটি। ১৫ জন বুদ্ধিপ্রতিবন্ধীকে সঙ্গে নিয়ে কেক কেটে শুরু হয় আয়োজন। এ সময় ঢাকা আহ্ছানিয়া মিশনের প্রধান কাজী রফিকুল আলম নগরদোলার প্রতি শুভ কামনা জানান। অনুষ্ঠানে আরও উপস্থিত ছিলেন নারী উদ্যোক্তা কণা রেজা, নগরদোলার প্রধান নির্বাহী আলী আফজালসহ আরও অনেকে।  নগরদোলার বনানী শাখায় শুরু হয়েছে পোশাক প্রদর্শনী। রাজশাহীর পুঠিয়ার ঐতিহাসিক রাধাগোবিন্দ মন্দিরের অলংকৃত টেরাকোটা থেকে পোশাকগুলোর নকশা করা হয়েছে। নগরদোলায় বৈশাখের পোশাকের মধ্যে  রয়েছে শাড়ি, সালোয়ার-কামিজ, ফতুয়া, স্কার্ট, টপস, শার্ট, পাঞ্জাবি ও ছোটদের পোশাক। এ ছাড়া হস্তশিল্পজাত কারুপণ্য, কাঠ-বেত-বাঁশের পণ্য, রকমারি গয়না ও অন্দরসজ্জার পণ্যসামগ্রী এখানে পাওয়া যাবে। ২ এপ্রিল শুরু হওয়া প্রদর্শনী ১২ দিন চলবে।